title: Odluka (EU) 2020/854 Europskog parlamenta i Vijeća od 18. lipnja 2020. o davanju ovlasti Italiji za vođenje pregovora i sklapanje sporazuma sa Švicarskom kojim se dozvoljava kabotaža prilikom pružanja usluga međunarodnog cestovnog prijevoza putnika običnim i turističkim autobusima između pograničnih regija tih dviju zemalja

text:
                  22.6.2020

                  HR

                  Službeni list Europske unije

                  L 198/47

         ODLUKA (EU) 2020/854 EUROPSKOG PARLAMENTA I VIJEĆA
         od 18. lipnja 2020.
         o davanju ovlasti Italiji za vođenje pregovora i sklapanje sporazuma sa Švicarskom kojim se dozvoljava kabotaža prilikom pružanja usluga međunarodnog cestovnog prijevoza putnika običnim i turističkim autobusima između pograničnih regija tih dviju zemalja
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora (1),
         nakon savjetovanja s Odborom regija,
         u skladu s redovnim zakonodavnim postupkom (2),
         budući da:

                     (1)

                     U skladu s člankom 20. stavkom 1. Sporazuma između Europske zajednice i Švicarske Konfederacije o željezničkom i cestovnom prijevozu robe i putnika (3) („Sporazum EU‐Švicarska”) prijevoz putnika običnim i turističkim autobusima između dvije točke na području iste ugovorne stranke koji obavljaju prijevoznici s poslovnim nastanom na području druge ugovorne stranke, poznat kao kabotaža, nije dozvoljen.

                     (2)

                     U skladu s člankom 20. stavkom 2. Sporazuma EU-Švicarska i dalje se mogu ostvarivati postojeća prava kabotaže na temelju bilateralnih sporazuma sklopljenih između država članica i Švicarske koji su bili na snazi u vrijeme sklapanja Sporazuma EU-Švicarska, to jest 21. lipnja 1999., pod uvjetom da nema diskriminacije među prijevoznicima s poslovnim nastanom u Uniji ni narušavanja tržišnog natjecanja. Ne postoji bilateralni sporazum između Italije i Švicarske kojim se dozvoljava kabotaža prilikom pružanja usluga cestovnog prijevoza putnika običnim i turističkim autobusima između tih dviju zemalja. Stoga pravo na obavljanje kabotaže nije među pravima obuhvaćenima člankom 20. stavkom 2. Sporazuma EU-Švicarska i navedenima u njegovu Prilogu 8.

                     (3)

                     Međunarodnim obvezama kojima se prijevoznicima s poslovnim nastanom u Švicarskoj dozvoljava obavljanje kabotaže unutar Unije moglo bi se utjecati na članak 20. Sporazuma EU-Švicarska jer tim člankom kabotaža nije dozvoljena.

                     (4)

                     Uredbom (EZ) br. 1073/2009 Europskog parlamenta i Vijeća (4) obavljanje kabotaže unutar Unije dozvoljeno je isključivo prijevoznicima koji imaju licenciju Zajednice, pod određenim uvjetima. Međunarodnim obvezama kojima se prijevoznicima iz trećih zemalja koji nemaju takvu licenciju dozvoljava obavljanje kabotaže moglo bi se utjecati na tu uredbu.

                     (5)

                     Slijedom toga takve su međunarodne obveze u isključivoj vanjskoj nadležnosti Unije. Države članice mogu voditi pregovore o takvim obvezama ili preuzeti takve obveze samo ako ih za to ovlasti Unija u skladu s člankom 2. stavkom 1. Ugovora o funkcioniranju Europske Unije (UFEU).

                     (6)

                     Kabotažom koju unutar Unije obavljaju prijevoznici iz trećih zemalja koji nemaju licenciju Zajednice kako je predviđeno Uredbom (EZ) br. 1073/2009 utječe se na funkcioniranje unutarnjeg tržišta usluga prijevoza običnim i turističkim autobusima kako je utvrđeno tom uredbom. Stoga je potrebno da zakonodavac Unije dodijeli ovlast na temelju članka 2. stavka 1. UFEU-a u skladu sa zakonodavnim postupkom iz članka 91. UFEU-a.

                     (7)

                     Pismom od 7. veljače 2018. Italija je zatražila da je Unija ovlasti za sklapanje sporazuma sa Švicarskom kojim se dozvoljava kabotaža prilikom pružanja usluga cestovnog prijevoza putnika običnim i turističkim autobusima u pograničnim regijama Italije i Švicarske.

                     (8)

                     Kabotažom se omogućava povećanje faktora opterećenja vozila, čime se povećava gospodarska učinkovitost usluga prijevoza putnika običnim i turističkim autobusima. Stoga je primjereno dozvoliti takvu kabotažu prilikom pružanja usluga cestovnog prijevoza putnika običnim i turističkim autobusima između Italije i Švicarske u pograničnim regijama tih dviju zemalja. Time bi se moglo dodatno ojačati blisku integraciju tih pograničnih regija.

                     (9)

                     Kako bi se osiguralo da se dotičnom kabotažom prekomjerno ne mijenja funkcioniranje unutarnjeg tržišta usluga prijevoza običnim i turističkim autobusima kako je utvrđeno Uredbom (EZ) br. 1073/2009, dozvolu za kabotažu trebalo bi uvjetovati time da nema diskriminacije među prijevoznicima s poslovnim nastanom u Uniji ni narušavanja tržišnog natjecanja.

                     (10)

                     Iz istog bi razloga kabotažu trebalo dozvoliti samo u pograničnim regijama Italije prilikom pružanja usluga cestovnog prijevoza putnika običnim i turističkim autobusima između Italije i Švicarske. U tu je svrhu potrebno definirati pogranične regije Italije za potrebe ove Odluke vodeći računa o Uredbi (EZ) br. 1073/2009 te istodobno dopuštajući povećanje učinkovitosti dotične kabotaže,

               DONIJELI SU OVU ODLUKU:

            Članak 1.
            Italiji se daje ovlast za vođenje pregovora i sklapanje sporazuma sa Švicarskom kojim se dozvoljava kabotaža u pograničnim regijama Italije i Švicarske prilikom pružanja usluga cestovnog prijevoza putnika običnim i turističkim autobusima između tih dviju zemalja, pod uvjetom da nema diskriminacije među prijevoznicima s poslovnim nastanom u Uniji ni narušavanja tržišnog natjecanja.
            Pograničnim regijama Italije u smislu prvog stavka smatraju se regije Pijemont i Lombardija te autonomne regije Valle d'Aosta i Trentino-Alto Adige.

            Članak 2.
            Italija obavješćuje Komisiju o sklapanju sporazuma na temelju članka 1. ove Odluke i dostavlja Komisiji tekst tog sporazuma.
            Komisija o tome obavješćuje Europski parlament i Vijeće.

            Članak 3.
            Ova je Odluka upućena Talijanskoj Republici.

            Sastavljeno u Bruxellesu 18. lipnja 2020.

                  Za Europski parlament

                  Predsjednik

               D. M. SASSOLI

                  Za Vijeće

                  Predsjednica

               N. BRNJAC

            (1)  SL C 14, 15.1.2020., str. 118.

            (2)  Stajalište Europskog parlamenta od 13. svibnja 2020. (nije još objavljeno u Službenom listu) i odluka Vijeća od 3. lipnja 2020.

            (3)  SL L 114, 30.4.2002., str. 91.

            (4)  Uredba (EZ) br. 1073/2009 Europskog parlamenta i Vijeća od 21. listopada 2009. o zajedničkim pravilima za pristup međunarodnom tržištu usluga prijevoza običnim i turističkim autobusima i o izmjeni Uredbe (EZ) br. 561/2006 (SL L 300, 14.11.2009., str. 88.).


title: Odluka Vijeća (EU) 2020/983 od 7. srpnja 2020. o sklapanju Protokola o provedbi Sporazuma o partnerstvu u ribarstvu između Europske zajednice i Republike Kabo Verdea (2019.–2024.)

text:
                  10.7.2020

                  HR

                  Službeni list Europske unije

                  L 222/1

         ODLUKA VIJEĆA (EU) 2020/983
         od 7. srpnja 2020.
         o sklapanju Protokola o provedbi Sporazuma o partnerstvu u ribarstvu između Europske zajednice i Republike Kabo Verdea (2019.–2024.)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43., u vezi s člankom 218. stavkom 6. točkom (a) podtočkom v. i člankom 218. stavkom 7.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     Vijeće je 19. prosinca 2006. donijelo Uredbu (EZ) br. 2027/2006 (2) radi sklapanja Sporazuma o partnerstvu u ribarstvu između Europske zajednice i Republike Kabo Verdea (3) („Sporazum”). Sporazum je stupio na snagu 30. ožujka 2007., bio je automatski obnavljan i još je na snazi.

                     (2)

                     Nakon preporuke Komisije Vijeće je 4. lipnja 2018. odlučilo odobriti otvaranje pregovora s Republikom Kabo Verdeom za sklapanje novog Protokola o provebi Sporazuma.

                     (3)

                     Prethodni protokol uz Sporazum prestao je važiti 22. prosinca 2018.

                     (4)

                     Komisija je u ime Unije pregovarala o novom protokolu. Kao rezultat tih pregovora, novi je protokol parafiran 12. listopada 2018.

                     (5)

                     U skladu s Odlukom Vijeća (EU) 2019/951 (4) Protokol o provedbi Sporazuma o partnerstvu u ribarstvu između Europske zajednice i Republike Kabo Verdea (2019.–2024.) (5) („Protokol”) potpisan je 20. svibnja 2019.

                     (6)

                     Protokol se primjenjuje na privremenoj osnovi od datuma njegova potpisivanja.

                     (7)

                     Cilj je Protokola Uniji i Republici Kabo Verdeu omogućiti snažniju suradnju u području promicanja politike održivog ribarstva, razumnog iskorištavanja ribolovnih resursa u vodama Kabo Verdea te rada Kabo Verdea na razvoju plavoga gospodarstva.

                     (8)

                     Protokol bi trebalo odobriti.

                     (9)

                     Člankom 9. Sporazuma osnovan je Zajednički odbor nadležan za praćenje provedbe Sporazuma. Nadalje, u skladu s tim člankom i člankom 5., člankom 6. stavkom 3. te člankom 7. stavcima 1. i 2. Protokola Zajednički odbor može donijeti određene izmjene Protokola. Radi lakšeg odobravanja tih izmjena trebalo bi, podložno posebnim materijalnim i postupovnim uvjetima, ovlastiti Komisiju za njihovo odobravanje u ime Unije prema pojednostavnjenom postupku.

                     (10)

                     Odbor stalnih predstavnika vlada država članica trebao bi utvrditi stajalište Unije o izmjenama Protokola. Predložene će se izmjene prihvatiti osim ako se blokirajuća manjina država članica u skladu s člankom 16. stavkom 4. Ugovora o Europskoj uniji tome usprotivi u Odboru stalnih predstavnika vlada država članica.

                     (11)

                     Stajalište koje Unija treba zauzeti u okviru Zajedničkog odbora o drugim pitanjima trebalo bi utvrditi u skladu s Ugovorima i ustaljenim praksama,

               DONIJELO JE OVU ODLUKU:

            Članak 1.
            Protokol o provedbi Sporazuma o partnerstvu u ribarstvu između Europske zajednice i Republike Kabo Verdea (2019.–2024.) odobrava se u ime Unije.

            Članak 2.
            Predsjednik Vijeća dostavlja, u ime Unije, obavijest iz članka 16. Protokola.

            Članak 3.
            U skladu s postupkom utvrđenim u Prilogu ovoj Odluci Komisija je ovlaštena u ime Unije odobriti izmjene Protokola koje donosi Zajednički odbor osnovan na temelju članka 9. Sporazuma.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 7. srpnja 2020.

                  Za Vijeće

                  Predsjednik

               M. ROTH

            (1)  Suglasnost od 17. lipnja 2020. (još nije objavljena u Službenom listu).

            (2)  Uredba Vijeća (EZ) br. 2027/2006 od 19. prosinca 2006. o sklapanju Sporazuma o partnerstvu u području ribarstva između Europske zajednice i Republike Kabo Verdea (SL L 414, 30.12.2006., str. 1.).

            (3)  SL L 414, 30.12.2006., str. 3.

            (4)  Odluka Vijeća (EU) 2019/951 od 17. svibnja 2019. o potpisivanju, u ime Europske unije, i privremenoj primjeni Protokola o provedbi Sporazuma o partnerstvu u ribarstvu između Europske zajednice i Republike Kabo Verdea (2019.–2024.) (SL L 154, 12.6.2019., str. 1.).

            (5)  SL L 154, 12.6.2019., str. 3.

            PRILOG
            POSTUPAK ZA ODOBRENJE IZMJENA PROTOKOLA KOJE TREBA DONIJETI ZAJEDNIČKI ODBOR
            Kada je Zajednički odbor pozvan da donese izmjene Protokola u skladu s člankom 5., člankom 6. stavkom 3. te člankom 7. stavcima 1. i 2. Protokola, Komisija se ovlašćuje za odobravanje predloženih izmjena u ime Unije pod sljedećim uvjetima:

                        1.

                        Komisija osigurava da odobrenje u ime Unije:

                                    (a)

                                    bude u skladu s ciljevima zajedničke ribarstvene politike;

                                    (b)

                                    bude usklađeno s relevantnim pravilima koja su donijele regionalne organizacije za upravljanje ribarstvom te uzima u obzir zajedničko upravljanje obalnih država;

                                    (c)

                                    uzima u obzir najnovije statističke, biološke i druge relevantne informacije dostavljene Komisiji.

                        2.

                        Prije nego što u ime Unije odobri predložene izmjene, Komisija ih podnosi Vijeću dovoljno rano prije održavanja relevantnog sastanka Zajedničkog odbora.

                        3.

                        Odbor stalnih predstavnika vlada država članica procjenjuje sukladnost predloženih izmjena s kriterijima iz točke 1. ovog Priloga.

                        4.

                        Komisija odobrava izmjene u ime Unije osim ako se određeni broj država članica koji čini blokirajuću manjinu u skladu s člankom 16. stavkom 4. Ugovora o Europskoj uniji usprotivi predloženim izmjenama. U slučaju takve blokirajuće manjine Komisija u ime Unije odbija predložene izmjene.

                        5.

                        Ako tijekom daljnjih sastanaka, uključujući sastanke na licu mjesta, nije moguće postići dogovor, pitanje se ponovno upućuje Vijeću, u skladu s postupkom iz točaka od 2. do 4., kako bi se u stajalištu Unije uzeli u obzir novi elementi.

                        6.

                        Komisija se poziva da pravodobno poduzme sve korake potrebne za daljnje postupanje u vezi s odlukom Zajedničkog odbora, uključujući, prema potrebi, objavu relevantne odluke u Službenom listu Europske unije i podnošenje svih prijedloga potrebnih za provedbu te odluke.

                        7.

                        U pogledu drugih pitanja, koja se ne odnose na izmjene Protokola u skladu s njegovim člankom 5., člankom 6. stavkom 3. te člankom 7. stavcima 1. i 2., stajalište koje Unija treba zauzeti u okviru Zajedničkog odbora utvrđuje se u skladu s Ugovorima i ustaljenim praksama.


title: Odluka Političkog I Sigurnosnog Odbora (ZVSP) 2020/1010 od 2. srpnja 2020. o imenovanju zapovjednika operacije EU-a za vojnu operaciju Europske unije u Bosni i Hercegovini i stavljanju izvan snage Odluke (ZVSP) 2019/264 (BiH/29/2020)

text:
                  13.7.2020

                  HR

                  Službeni list Europske unije

                  L 224/7

         ODLUKA POLITIČKOG I SIGURNOSNOG ODBORA (ZVSP) 2020/1010
         od 2. srpnja 2020.
         o imenovanju zapovjednika operacije EU-a za vojnu operaciju Europske unije u Bosni i Hercegovini i stavljanju izvan snage Odluke (ZVSP) 2019/264 (BiH/29/2020)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Zajedničku akciju Vijeća 2004/570/ZVSP od 12. srpnja 2004. o vojnoj operaciji Europske unije u Bosni i Hercegovini (1), a posebno njezin članak 6.,
         budući da:

                     (1)

                     Vijeće je na temelju članka 6. stavka 1. Zajedničke akcije 2004/570/ZVSP ovlastilo Politički i sigurnosni odbor (PSO) da donosi odgovarajuće odluke o imenovanju zapovjednika operacije EU-a.

                     (2)

                     PSO je 8. listopada 2018. u načelu odlučio da bi zamjenik načelnika Vrhovnog zapovjedništva savezničkih snaga u Europi (SHAPE) trebao biti imenovan zapovjednikom operacije EU-a od 29. ožujka 2019. ako NATO potvrdi njegovu dostupnost.

                     (3)

                     Sjevernoatlantsko vijeće 7. prosinca 2018. potvrdilo je da je zamjenik načelnika SHAPE-a dostupan da od 29. ožujka 2019. preuzme ulogu zapovjednika operacije EU-a u skladu s dogovorom „Berlin plus”.

                     (4)

                     PSO je 7. veljače 2019. donio Odluku (ZVSP) 2019/264 (2) o imenovanju zamjenika načelnika SHAPE-a generala pukovnika Oliviera RITTIMANNA zapovjednikom operacije EU-a za vojnu operaciju Europske unije u Bosni i Hercegovini od 29. ožujka 2019.

                     (5)

                     NATO je 15. svibnja 2020. odlučio imenovati generala bojnika Bricea HOUDETA zamjenikom načelnika SHAPE-a koji zamjenjuje generala pukovnika Oliviera RITTIMANNA od 18. srpnja 2020. General bojnik Brice HOUDET trebao bi od tog datuma zamijeniti generala pukovnika Oliviera RITTIMANNA i na dužnosti zapovjednika operacije EU-a za vojnu operaciju Europske unije u Bosni i Hercegovini.

                     (6)

                     Vojni odbor Europske unije složio se 26. svibnja 2020. da se preporuči imenovanje generala bojnika Bricea HOUDETA zapovjednikom operacije EU-a za vojnu operaciju Europske unije u Bosni i Hercegovini od 18. srpnja 2020.

                     (7)

                     Odluku (ZVSP) 2019/264 trebalo bi stoga staviti izvan snage.

                     (8)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane.

                     (9)

                     Europsko vijeće je 12. i 13. prosinca 2002. u Kopenhagenu donijelo deklaraciju u kojoj se navodi da se dogovori „Berlin plus” i njihova provedba primjenjuju samo na one države članice Unije koje su ujedno ili članice NATO-a ili stranke u „Partnerstvu za mir” i koje su slijedom toga sklopile bilateralne sigurnosne sporazume s NATO-om,

               DONIO JE OVU ODLUKU:

            Članak 1.
            General bojnik Brice HOUDET, zamjenik načelnika Vrhovnog zapovjedništva savezničkih snaga u Europi (SHAPE), imenuje se novim zapovjednikom operacije EU-a za vojnu operaciju Europske unije u Bosni i Hercegovini kako bi preuzeo dužnost od generala pukovnika Oliviera RITTIMANNA od 18. srpnja 2020.

            Članak 2.
            Odluka (ZVSP) 2019/264 stavlja se izvan snage.

            Članak 3.
            Ova Odluka stupa na snagu 18. srpnja 2020.

            Sastavljeno u Bruxellesu 2. srpnja 2020.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 252, 28.7.2004., str. 10.

            (2)  Odluka Političkog i sigurnosnog odbora (ZVSP) 2019/264 od 7. veljače 2019. o imenovanju zapovjednika operacije EU-a za vojnu operaciju Europske unije u Bosni i Hercegovini i stavljanju izvan snage Odluke (ZVSP) 2017/464 (BiH/27/2019) (SL L 44, 15.2.2019., str. 12.).


title: Odluka Političkog i Sigurnosnog Odbora (ZVSP) 2020/1011 od 2. srpnja 2020. o produljenju mandata voditelja misije pomoći Europske unije za granični prijelaz Rafah (EU BAM Rafah) (EU BAM Rafah/1/2020)

text:
                  13.7.2020

                  HR

                  Službeni list Europske unije

                  L 224/9

         ODLUKA POLITIČKOG I SIGURNOSNOG ODBORA (ZVSP) 2020/1011
         od 2. srpnja 2020.
         o produljenju mandata voditelja misije pomoći Europske unije za granični prijelaz Rafah (EU BAM Rafah) (EU BAM Rafah/1/2020)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Zajedničku akciju Vijeća 2005/889/ZVSP od 25. studenoga 2005. o uspostavi misije pomoći Europske unije za granični prijelaz Rafah (EU BAM Rafah) (1), a posebno njezin članak 10. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Na temelju članka 10. stavka 1. Zajedničke akcije 2005/889/ZVSP Politički i sigurnosni odbor (PSO) ovlašten je, u skladu s člankom 38. Ugovora, donositi odgovarajuće odluke u svrhu provedbe političkog nadzora i strateškog usmjeravanja misije pomoći Europske unije za granični prijelaz Rafah (EU BAM Rafah), uključujući odluku o imenovanju voditelja misije.

                     (2)

                     PSO je 8. prosinca 2017. donio Odluku (ZVSP) 2017/2430 (2) kojom je g. Günther FREISLEBEN imenovan voditeljem misije EU BAM Rafah od 4. prosinca 2017. do 30. lipnja 2018.

                     (3)

                     PSO je 3. srpnja 2018. donio Odluku (ZVSP) 2018/1004 (3) kojom je mandat g. Günthera FREISLEBENA kao voditelja misije EU BAM Rafah produljen od 1. srpnja 2018. do 30. lipnja 2019.

                     (4)

                     Vijeće je 28. lipnja 2019. donijelo Odluku (ZVSP) 2019/1115 (4) kojom je mandat misije EU BAM Rafah produljen od 1. srpnja 2019. do 30. lipnja 2020.

                     (5)

                     PSO je 2. srpnja 2019. donio Odluku (ZVSP) 2019/1164 (5) kojom je mandat g. Günthera FREISLEBENA kao voditelja misije EU BAM Rafah produljen od 1. srpnja 2019. do 30. lipnja 2020.

                     (6)

                     Vijeće je 30. lipnja 2020. donijelo Odluku (ZVSP) 2020/955 (6) kojom je mandat misije EU BAM Rafah produljen od 1. srpnja 2020. do 30. lipnja 2021.

                     (7)

                     Visoki predstavnik Unije za vanjske poslove i sigurnosnu politiku predložio je produljenje mandata voditelja misije EU BAM Rafah g. Günthera FREISLEBENA do 30. listopada 2020.,

               DONIO JE OVU ODLUKU:

            Članak 1.
            Mandat g. Günthera FREISLEBENA kao voditelja misije EU BAM Rafah produljuje se od 1. srpnja 2020. do 30. listopada 2020.

            Članak 2.
            Ova Odluka stupa na snagu na dan donošenja.
            Primjenjuje se od 1. srpnja 2020.

            Sastavljeno u Bruxellesu 2. srpnja 2020.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 327, 14.12.2005., str. 28.

            (2)  Odluka Političkog i sigurnosnog odbora (ZVSP) 2017/2430 od 8. prosinca 2017. o imenovanju voditelja misije pomoći Europske unije za granični prijelaz Rafah (EU BAM Rafah) (EU BAM Rafah/2/2017) (SL L 344, 23.12.2017., str. 9.).

            (3)  Odluka Političkog i sigurnosnog odbora (ZVSP) 2018/1004 od 3. srpnja 2018. o produljenju mandata voditelja misije pomoći Europske unije za granični prijelaz Rafah (EU BAM Rafah) (EU BAM Rafah/1/2018) (SL L 180, 17.7.2018., str. 22.).

            (4)  Odluka Vijeća (ZVSP) 2019/1115 od 28. lipnja 2019. o izmjeni Zajedničke akcije 2005/889/ZVSP o uspostavi misije pomoći Europske unije za granični prijelaz Rafah (EU BAM Rafah) (SL L 176, 1.7.2019., str. 6.).

            (5)  Odluka Političkog i sigurnosnog odbora (ZVSP) 2019/1164 od 2. srpnja 2019. o produljenju mandata voditelja misije pomoći Europske unije za granični prijelaz Rafah (EU BAM Rafah) (EU BAM Rafah/1/2019) (SL L 182, 8.7.2019., str. 41.).

            (6)  Odluka Vijeća (ZVSP) 2020/955 od 30. lipnja 2020. o izmjeni Zajedničke akcije 2005/889/ZVSP o uspostavi misije pomoći Europske unije za granični prijelaz Rafah (EU BAM Rafah) (SL L 212, 3.7.2020., str. 18.).